Nóg ŉ ontbinde liggaam naby plaas gevind | Maroela Media
Nóg ŉ ontbinde liggaam naby plaas gevind
Skaars vyf dae nadat ŉ hond wat aan ŉ menslike liggaamsdeel gekou het die Oos-Kaapse polisie na ŉ gru-toneel gelei het, is nóg ŉ ontbinde liggaam in die omgewing gevind.
Kol. Priscilla Naidu, polisiewoordvoerder, het Maandag aan Maroela Media gesê twee kinders het Vrydag omstreeks 10:00 in ŉ bebosde gebied langs ŉ rivier in Booysenspark in Bethelsdorp geloop toe hulle op ŉ erg ontbinde liggaam van ŉ onbekende man afgekom het.
“Die liggaam is in dieselfde omgewing naby die Damaskus-plaas gevind waar die ontbinde liggaam van ŉ tienermeisie verlede Maandag gevind is,” het Naidu gesê. “Die man se liggaam was in ŉ gevorderde fase van ontbinding. Sy identiteit kon nog nie vasgestel word nie. Hy het ŉ swart sweetpakbroek, rooi T-hemp en swart tekkies aangehad.”
Maroela Media het vroeër berig ŉ inwoner van Booysenspark het verlede Maandag op sy hond afgekom terwyl die hond besig was om aan ŉ mens se hand te kou.
Die inwoner het die polisie ontbied en ná verdere ondersoek is die erg ontbinde liggaam van ŉ tienermeisie omstreeks 11:00 in die digbebosde gebied naby die plaas gevind. Daar word vermoed dat dit die liggaam van Shannon Fourie (17) is, wat in Desember as vermis aangemeld is.
Naidu het gesê die twee voorvalle word nie in die stadium met mekaar verbind nie. “In die tienermeisie se geval word ŉ saak van moord ondersoek. Die oorsaak van haar dood is nog nie bekend nie. Ons wag nog vir die uitslae van DNS-toetse.”
In die man se geval word ŉ geregtelike doodsondersoek gedoen.
Bethelsdorp misdaad Oos-Kaap polisie vermis
Omstrede reisregulasies wéér hersien
Lily-myn aangesê om te sluit
Wat laat ‘n persoon oorgaan tot moord op ‘n ander? Die moodenaar wees mos hy/sy gaan een of ander tyd aangekeer word. Buiten dit moet hulle met hulle gewete saam leef wat beslis nie ‘n maklike storie is nie. As hy/sy stil raak dan dink hulle tot daaraan.
Charlotte · 4 jare gelede
Dit is SKOKKEND!!! Erens is daar n ma en pa wat soveel pyn smart en verdriet het. SA is n baie onveilige en gevaarlike plek!!!
Ons land is SIEK!
Charmaine Swanepoel · 4 jare gelede
Dit is so erg. Arme ouers. God Seen hulle.
Nadia · 4 jare gelede
Sommige mense het nie empatie of ‘n gewete nie, en wroeg nie veel oor die lewens wat hulle neem of verwoes nie.
As jy n moordenaar is dan is jy een Ek dink polisie moet plek fynkam daar is dalk nog verrassings en bewyse of leidrade maar nou ja ons polisie is baie stadig met sulke dinge RIP